[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 15.6.2010

COM(2010) 324 τελικό

2008/0211 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με τη

θέση του Συμβουλίου σε πρώτη ανάγνωση για την έκδοση οδηγίας του Ευρωπαϊκού Κοινοβουλίου και του Συμβουλίου περί προστασίας των ζώων που χρησιμοποιούνται για επιστημονικούς σκοπούς

2008/0211 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με τη

θέση του Συμβουλίου σε πρώτη ανάγνωση για την έκδοση οδηγίας του Ευρωπαϊκού Κοινοβουλίου και του Συμβουλίου περί προστασίας των ζώων που χρησιμοποιούνται για επιστημονικούς σκοπούς

1. ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (έγγραφο COM(2008)543 τελικό — 2008/0211 COD): | 7 Νοεμβρίου 2008 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 13 Μαΐου 2009 |

Ημερομηνία γνωμοδότησης της Επιτροπής των Περιφερειών: | Δεν έχει εφαρμογή |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 5 Μαΐου 2009 |

Ημερομηνία καθορισμού της θέσης του Συμβουλίου σε πρώτη ανάγνωση (ειδική πλειοψηφία): | 3 Ιουνίου 2010 |

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η αναθεώρηση της οδηγίας 86/609/ΕΟΚ έχει ως σκοπό να ενισχύσει την προστασία των ζώων που χρησιμοποιούνται για επιστημονικούς σκοπούς, να συμβάλει στον περιορισμό της χρήσης πειραματόζωων, να εξασφαλίσει την κατάλληλη φροντίδα και μη βάναυση μεταχείριση των ζώων που χρησιμοποιούνται σε πειράματα, σύμφωνα με τα προβλεπόμενα στο άρθρο 13 της συνθήκης για τη λειτουργία της Ευρωπαϊκής Ένωσης (ΣΛΕΕ), στο οποίο αναγνωρίζεται ότι τα ζώα είναι ευαίσθητα όντα, καθώς και να ενσωματώσει πλήρως στη νομοθεσία την αρχή των «τριών R» (Replacement, Reduction, and Refinement/αντικατάσταση, μείωση και βελτίωση) προκειμένου για τη χρήση πειραματόζωων. Πέραν τούτου, ειδικές διατάξεις αποσκοπούν στον περιορισμό της χρήσης πρωτευόντων πλην του ανθρώπου στο ελάχιστο δυνατό και στη σταδιακή κατάργηση της χρήσης αγρίων πρωτευόντων πλην του ανθρώπου σε πειράματα. Η χρήση ανθρωποειδών πιθήκων απαγορεύεται, προβλέπεται όμως ρήτρα διασφάλισης που επιτρέπει κατ’ εξαίρεση τη χρήση των ζώων αυτών υπό αυστηρώς καθορισμένες συνθήκες. Τέλος, σημαντικός στόχος της αναθεωρημένης οδηγίας είναι να συγκεραστεί η μέριμνα για την καλή διαβίωση των ζώων με την ανάγκη συνέχισης της έρευνας προς όφελος του ανθρώπου και του περιβάλλοντος. Επιδιώκεται η διασφάλιση ίσων όρων, σε όλη την ΕΕ, τόσο για τη βιομηχανία όσο και για την ερευνητική κοινότητα. Δεν πρέπει να παρεμβάλλονται εμπόδια στην έρευνα η οποία έχει ως αντικείμενο ασθένειες που απειλούν τη ζωή του ανθρώπου, ούτε να τίθενται οι ευρωπαίοι ερευνητές σε μειονεκτική θέση έναντι των ανά τον κόσμο ομολόγων τους.

3. ΠΑΡΑΤΗΡΗΣΕΙΣ ΟΣΟΝ ΑΦΟΡΑ ΤΗ ΘΕΣΗ ΤΟΥ ΣΥΜΒΟΥΛΙΟΥ ΣΕ ΠΡΩΤΗ ΑΝΑΓΝΩΣΗ

3.1. Γενικές παρατηρήσεις

Το Ευρωπαϊκό Κοινοβούλιο γνωμοδότησε σε πρώτη ανάγνωση στις 5 Μαΐου 2009, εγκρίνοντας 167 από τις 202 τροπολογίες που κατατέθηκαν. Αξίζει να σημειωθεί ότι η Επιτροπή, ενεργώντας κατόπιν των τροπολογιών του Κοινοβουλίου, μετέβαλε ελάχιστα την αρχική της πρόταση, δεδομένου ότι δεν ήταν ακόμη γνωστή η σχετική θέση του Συμβουλίου.

Στις 3 Ιουνίου 2010 το Συμβούλιο καθόρισε με ειδική πλειοψηφία τη θέση του σε μια ταχεία δεύτερη ανάγνωση που είχε αποτελέσει προηγουμένως αντικείμενο διαπραγμάτευσης. Στη θέση του Συμβουλίου ελήφθησαν υπόψη 85 τροπολογίες του Κοινοβουλίου.

Από τις 167 τροπολογίες που ενέκρινε το Κοινοβούλιο, η Επιτροπή αποδέχθηκε πλήρως, εν μέρει ή επί της αρχής 76. Έκρινε ότι οι τροπολογίες αυτές αποσαφηνίζουν το κείμενο και είναι συνεπείς με το γενικό στόχο της πρότασης. Εν αναμονή της θέσης του Συμβουλίου, η Επιτροπή απέρριψε όλες τις τροπολογίες που θα αλλοίωναν τον χαρακτήρα των αρχικών στόχων της πρότασης. Η Επιτροπή θεωρεί ότι, σε γενικές γραμμές, η θέση του Συμβουλίου δεν μεταβάλλει ριζικά την προσέγγιση ή τους στόχους της αρχικής πρότασης ούτε τροποποιεί σημαντικά τα βασικά στοιχεία της.

Οι αιτιολογικές σκέψεις τροποποιήθηκαν ώστε να αντικατοπτρίζουν τις αλλαγές που επήλθαν στο ουσιώδες μέρος του κειμένου. Η θέση της Επιτροπής σχετικά με τις τροπολογίες του Ευρωπαϊκού Κοινοβουλίου όσον αφορά το διατακτικό έχει ως εξής:

3.2. Λεπτομερείς παρατηρήσεις

3.2.1. Τροπολογίες του Κοινοβουλίου που έγιναν δεκτές από την Επιτροπή πλήρως, εν μέρει ή επί της αρχής και ενσωματώθηκαν πλήρως, εν μέρει ή επί της αρχής στη θέση του Συμβουλίου σε πρώτη ανάγνωση.

Σαράντα μία τροπολογίες (31, 33, 43, 48, 49, 56, 59, 64, 68, 69, 71, 78, 79, 81, 82, 84, 85, 87, 98, 100, 101, 102, 105, 108, 109, 114, 115, 116, 117, 119, 121, 126, 129, 145, 150, 161, 168, 169, 170, 185, 194) έγιναν δεκτές από την Επιτροπή και ενσωματώθηκαν, λιγότερο ή περισσότερο, στη θέση του Συμβουλίου.

Με τις τροπολογίες 69, 161 και 185 προστέθηκε ένα νέο παράρτημα με λεπτομερή κριτήρια για τις τέσσερις κατηγορίες δριμύτητας των διαδικασιών, τα οποία είχε αρχικά προβλεφθεί να συμπεριληφθούν σε εκτελεστικές πράξεις. Ωστόσο, η Επιτροπή δέχθηκε με ικανοποίηση την τροπολογία αυτή και συγκάλεσε συνεδρίαση εμπειρογνωμόνων για να συμφωνηθούν τα λεπτομερή κριτήρια. Κατόπιν τούτου, η Προεδρία ήταν σε θέση να επικαιροποιήσει το παράρτημα με βάση τις πλέον πρόσφατες γνώσεις των ειδικών όσον αφορά τις κατηγορίες δριμύτητας.

3.2.2. Τροπολογίες του Κοινοβουλίου που απορρίφθηκαν από την Επιτροπή, αλλά ενσωματώθηκαν πλήρως, εν μέρει ή επί της αρχής στη θέση του Συμβουλίου

Μετά την έκθεση του Ευρωπαϊκού Κοινοβουλίου σε πρώτη ανάγνωση, η Επιτροπή δεν τροποποίησε την αρχική της πρόταση, δεδομένου ότι δεν ήταν ακόμη γνωστή η θέση των κρατών μελών όσον αφορά τις σχετικές διατάξεις. Φαινόταν επομένως πιθανό, στο στάδιο εκείνο, ότι η Επιτροπή θα μπορούσε να αποδεχθεί περισσότερες τροπολογίες μόλις θα γινόταν γνωστή η θέση των κρατών μελών.

Σαράντα τέσσερις τροπολογίες ( 28, 30, 35, 37, 47, 50, 52, 53, 54, 60, 61, 65, 66, 67, 70, 72, 73, 74, 75 76, 77, 86, 89, 91, 92, 97, 103, 110, 112, 123, 124, 125, 127, 135, 136, 139, 140, 141, 142, 193, 151, 152, 160, 175 ) απορρίφθηκαν από την Επιτροπή αλλά ενσωματώθηκαν πλήρως, εν μέρει ή επί της αρχής στη θέση του Συμβουλίου. Όλες αυτές οι τροπολογίες θεωρούνται αποδεκτές από την Επιτροπή διότι δεν διακυβεύουν τους αρχικούς στόχους που είχε θέσει και, ακόμη και εάν τους τροποποιούν οριακά, μπορούν να γίνουν δεκτές στο πλαίσιο συμβιβασμού για την ταχεία επίτευξη πολιτικής συμφωνίας σε δεύτερη ανάγνωση. Συγκεκριμένα:

Η τροπολογία 30 περιορίζει το πεδίο εφαρμογής της πρότασης χωρίς να λαμβάνει υπόψη τις τρέχουσες επιστημονικές γνώσεις σχετικά με την ευαισθησία ενός ευρύτερου φάσματος ειδών και μορφών ζωής από εκείνα που προστατεύονται σήμερα. Πέρα από τα σπονδυλωτά, συμπεριλαμβανομένων των προνυμφών, το πεδίο εφαρμογής καλύπτει πλέον τις εμβρυακές μορφές μόνο των θηλαστικών από το τελευταίο τρίτο της φυσιολογικής τους ανάπτυξης και από τα ασπόνδυλα μόνο τα κεφαλόποδα. Η Επιτροπή μπορεί να αποδεχθεί την τροπολογία αυτή στο πλαίσιο ενός συνολικού συμβιβασμού.

Όσον αφορά την τροπολογία 54 , που επιτρέπει τη θέσπιση αυστηρότερων μέτρων, είναι σημαντικό να σημειωθεί ότι δεν μπορούσε να γίνει δεκτή από την Επιτροπή, καθώς ένας από τους στόχους της αναθεώρησης ήταν η εναρμόνιση της ενιαίας αγοράς. Συμφωνήθηκε τελικά ότι τα κράτη μέλη θα μπορούν να διατηρήσουν σε ισχύ αυστηρότερα μέτρα, αλλά όχι να θεσπίζουν νέα.

Η τροπολογία 60 ζητεί τη διεξαγωγή μελέτης σκοπιμότητας σχετικά με την αποκλειστική χρήση δεύτερης ή μεταγενέστερης γενιάς πρωτευόντων πλην του ανθρώπου που έχουν εκτραφεί ειδικά για το σκοπό αυτό, καθώς και την τροποποίηση της προθεσμίας που είχε καθορίσει η Επιτροπή για την αποκλειστική χρήση των ζώων αυτών. Η Επιτροπή έκρινε περιττή τη μελέτη αυτή δεδομένου ότι η πρότασή της βασιζόταν σε άρτια εκτίμηση επιπτώσεων που περιελάμβανε και εκτίμηση σκοπιμότητας. Τα κράτη μέλη όμως συμμερίστηκαν τις ανησυχίες του Ευρωπαϊκού Κοινοβουλίου και το κείμενο που προέκυψε αντικατοπτρίζει έως έναν βαθμό την τροπολογία. Στην τροπολογία 61 το Κοινοβούλιο συνέδεσε τη σκοπιμότητα με τη χρήση ζώων προερχόμενων από αυτοδύναμες αποικίες εκτροφής. Το Συμβούλιο διαχώρισε τις δύο υποχρεώσεις και προσέθεσε διάταξη σύμφωνα με την οποία η Επιτροπή οφείλει να εκπονήσει νέα μελέτη για την ανάλυση της σκοπιμότητας της άντλησης των ζώων μόνο από αυτοδύναμους εκτρεφόμενους πληθυσμούς.

Οι τροπολογίες 73, 74 και 75 δεν συνάδουν με τον πολιτικό στόχο της Επιτροπής να μην επιτρέπεται η επαναχρησιμοποίηση ζώων που έχουν υποβληθεί σε «μέτρια» διαδικασία. Η Προεδρία τροποποίησε το κείμενο ώστε να συμβαδίζει με τις επιθυμίες του Κοινοβουλίου, επιτρέποντας τη συστηματική επαναχρησιμοποίηση ζώων που έχουν ήδη υποβληθεί σε «μέτριες» διαδικασίες, εφόσον η επόμενη διαδικασία είναι και αυτή «μέτριας» δριμύτητας. Ωστόσο, δεδομένου ότι κατά την αξιολόγηση των έργων, όπου συμπεριλαμβάνεται η λήψη αποφάσεων σχετικά με την επαναχρησιμοποίηση των ζώων, πρέπει να συνεκτιμώνται και τα τρία R (η αρχή της αντικατάστασης, μείωσης και βελτίωσης της χρήσης ζώων σε διαδικασίες), η Επιτροπή είναι σε θέση να αποδεχθεί την τροπολογία αυτή.

Η τροπολογία 103 δεν συνάδει με τους πολιτικούς στόχους της βελτίωσης της επιβολής της οδηγίας. Η προβλεπόμενη στην πρόταση συχνότητα επιθεωρήσεων βασιζόταν στα πορίσματα της ομάδας εργασίας τεχνικών εμπειρογνωμόνων. Εξάλλου, μια από τις βασικές επικρίσεις για την ισχύουσα οδηγία είναι ότι δεν τηρείται και δεν επιβάλλεται επαρκώς. Πρόκειται για δύο προβλήματα που συνδέονται άμεσα με τις επιθεωρήσεις. Το τελικό κείμενο, όμως, δίνει βαρύτητα στην ανάλυση κινδύνου και απαιτεί τη διενέργεια επιθεωρήσεων τουλάχιστον στο ένα τρίτο των χρηστών κατ’ έτος, με εξαίρεση τους εκτροφείς, τους προμηθευτές και τους χρήστες πρωτευόντων πλην του ανθρώπου, οι οποίοι πρέπει να επιθεωρούνται τουλάχιστον μία φορά ετησίως. Κατάλληλο ποσοστό επιθεωρήσεων θα διενεργούνται χωρίς προειδοποίηση. Η Επιτροπή είναι σε θέση να αποδεχθεί τα ανωτέρω στο πλαίσιο του συνολικού συμβιβασμού.

Η τροπολογία 125 απορρίφθηκε από την Επιτροπή επειδή δεν ήταν σαφής η έννοια της «τυποποιημένης διαδικασίας» που δεν εντάσσεται στο πλαίσιο των δοκιμών κανονιστικού χαρακτήρα. Η τελική διατύπωση όμως αποσαφηνίστηκε περαιτέρω και τα κράτη μέλη μπορούν πλέον να επιτρέπουν, πέραν των έργων που εκτελούνται για την κάλυψη κανονιστικών απαιτήσεων, την αδειοδότηση πολλαπλών έργων γενικού χαρακτήρα, τα οποία εκτελούνται και για σκοπούς παραγωγής ή διάγνωσης, με καθιερωμένες μεθόδους.

Η τροπολογία 139 ενσωματώθηκε εν μέρει στο κείμενο μέσω της απαίτησης να ιδρυθεί εργαστήριο αναφοράς της ΕΕ για την επικύρωση εναλλακτικών μεθόδων, του οποίου οι αρμοδιότητες και τα καθήκοντα καθορίζονται στο νέο παράρτημα VII που καλύπτει εναλλακτικές λύσεις στα πεδία της βασικής και της εφαρμοσμένης έρευνας και των δοκιμών κανονιστικού χαρακτήρα.

Οι τροπολογίες 140 και 193 καλύφθηκαν εν μέρει. Τα κράτη μέλη οφείλουν να εντοπίζουν και να ορίζουν κατάλληλα εξειδικευμένα και διαπιστευμένα εργαστήρια για τη διεξαγωγή των μελετών επικύρωσης. Η απαίτηση αυτή συμβάλλει στην υλοποίηση των στόχων της Επιτροπής.

3.2.3. Τροπολογίες του Κοινοβουλίου που έγιναν δεκτές από την Επιτροπή, πλήρως, εν μέρει ή επί της αρχής, αλλά δεν ενσωματώθηκαν στη θέση του Συμβουλίου

Δεκαοκτώ τροπολογίες (29, 38, 39, 44, 46, 58, 83, 93, 94, 95, 96, 104, 143, 144, 148, 155, 156, 186 ) έγιναν δεκτές από την Επιτροπή, πλήρως, εν μέρει ή επί της αρχής, αλλά δεν ενσωματώθηκαν στη θέση του Συμβουλίου. Ωστόσο, είναι σημαντικό να σημειωθεί ότι αρκετές από αυτές είχαν κριθεί περιττές, δεδομένου ότι το περιεχόμενό τους καλυπτόταν ήδη από άλλα άρθρα ή από κάποιο παράρτημα.

Λαμβανομένης υπόψη της πολιτικής συμφωνίας, δεν θεωρείται πιθανό να κατατεθούν εκ νέου οι εν λόγω τροπολογίες.

Αξίζει να ληφθούν υπό σημείωση οι τροπολογίες 155 και 156 που παρατείνουν την προβλεπόμενη στο παράρτημα III μεταβατική περίοδο για τη χρήση δεύτερης ή μεταγενέστερης γενεάς πιθήκων του γένους Μακάκος που έχουν εκτραφεί ειδικά για τον σκοπό αυτό (σε συνδυασμό με τις τροπολογίες 60 και 61 ανωτέρω). Στο τελικό κείμενο η διάρκεια της μεταβατικής περιόδου αυξήθηκε, αλλά συνδέθηκε με τη μελέτη σκοπιμότητας που προβλέπεται στο άρθρο 10 παράγραφος 1. Η μελέτη σκοπιμότητας πρέπει να έχει ολοκληρωθεί το αργότερο 7 έτη μετά την έναρξη ισχύος της οδηγίας.

3.2.4. Τροπολογίες του Κοινοβουλίου που απορρίφθηκαν από την Επιτροπή και το Συμβούλιο και δεν ενσωματώθηκαν στη θέση του Συμβουλίου

Τριάντα επτά τροπολογίες (32, 34, 36, 40, 41, 42, 51, 55, 57, 62, 63, 80, 88, 90, 99, 111, 113, 118, 120, 122, 128, 131, 132, 134, 137, 138, 147, 153, 154, 157, 158, 159, 167, 176, 178, 180, 187) απορρίφθηκαν και από τα δύο θεσμικά όργανα.

Λαμβανομένης υπόψη της πολιτικής συμφωνίας που επιτεύχθηκε σχετικά με το κείμενο, δεν θεωρείται πιθανό να κατατεθούν εκ νέου οι εν λόγω τροπολογίες.

3.2.5. Αλλαγές που επέφερε στην πρόταση το Συμβούλιο

Το Συμβούλιο πρότεινε τις ακόλουθες βασικές τροποποιήσεις της πρότασης της Επιτροπής:

- Αδειοδότηση προσώπων (άρθρο 24): Η τριπλή αδειοδότηση (αδειοδότηση εγκαταστάσεων, προσώπων και έργων), που αποτελούσε τον κεντρικό πυλώνα της πρότασης της Επιτροπής, είχε ουσιαστική σημασία για τη βελτίωση των συνθηκών διαβίωσης των ζώων και τη διασφάλιση της συμμόρφωσης. Στο κείμενο που προέκυψε από τον συμβιβασμό η απαίτηση αδειοδότησης του προσωπικού που ασχολείται με τα ζώα αντικαταστάθηκε από την απαίτηση διορισμού υπευθύνου για την κατάρτιση και την επαγγελματική επάρκεια του προσωπικού αυτού. Η διάταξη αυτή αποκλίνει από την αρχική πρόταση της Επιτροπής, μπορεί όμως να γίνει δεκτή στο πλαίσιο του συμβιβασμού, καθώς η επαγγελματική επάρκεια του προσωπικού εξασφαλίζεται με τη σαφή κατανομή των αρμοδιοτήτων.

- Η πρόταση της Επιτροπής να ορίζει κάθε κράτος μέλος ένα εθνικό εργαστήριο αναφοράς αντικαταστάθηκε από ένα πιο ευέλικτο σύστημα εντοπισμού και ορισμού κατάλληλων εξειδικευμένων και διαπιστευμένων εργαστηρίων ανάλογα με τις ανάγκες των μελετών επικύρωσης που πρόκειται να διεξαχθούν (άρθρο 47). Με το σύστημα αυτό μπορούν να αξιοποιηθούν καλύτερα οι διαθέσιμοι πόροι, ενώ παράλληλα αναλαμβάνεται μακροπρόθεσμη δέσμευση για την προώθηση εναλλακτικών μεθόδων. Επίσης, σύμφωνα με το ίδιο άρθρο, τα κράτη μέλη οφείλουν να ορίζουν ενιαίο σημείο επαφής για την παροχή συμβουλών ως προς την καταλληλότητα των εναλλακτικών μεθόδων από κανονιστικής πλευράς. Αυτό θα διευκολύνει την επικοινωνία και θα συμβάλει στην ταχεία υιοθέτηση εναλλακτικών μεθόδων. Πέραν τούτου, το άρθρο 46 απαιτεί την ίδρυση εργαστηρίου αναφοράς της Ένωσης για την επικύρωση εναλλακτικών μεθόδων. Δεδομένου ότι οι στόχοι που καθορίστηκαν από την Επιτροπή δεν μεταβάλλονται και είναι εξίσου δυνατόν να υλοποιηθούν με τα προτεινόμενα μέτρα, η Επιτροπή είναι σε θέση να αποδεχθεί τις τροποποιήσεις αυτές.

- Τέλος, προκειμένου να επιτευχθεί συμβιβασμός μεταξύ των θεσμικών οργάνων, προστέθηκαν δύο ρήτρες διασφάλισης, των οποίων μπορεί να γίνει επίκληση μόνο σε εξαιρετικές και αιτιολογημένες περιπτώσεις. Πρόκειται για την υπέρβαση του ανωτάτου ορίου του πόνου που μπορεί να προκληθεί σε ένα ζώο και για τη δυνατότητα χρησιμοποίησης πρωτευόντων πλην του ανθρώπου στην εφαρμοσμένη έρευνα σε πεδία που δεν αφορούν παθήσεις οι οποίες προκαλούν σοβαρή αναπηρία ή απειλούν τη ζωή του ανθρώπου. Η Επιτροπή είναι σε θέση να αποδεχθεί τις ρήτρες αυτές στο πλαίσιο του συνολικού συμβιβασμού.

4. ΣΥΜΠΕΡΑΣΜΑ

Στην αξιολόγηση της έκθεσης του Κοινοβουλίου σε πρώτη ανάγνωση και της κοινής θέσης του Συμβουλίου, η Επιτροπή έλαβε υπόψη τις απόψεις και των δύο θεσμικών οργάνων που συμμετέχουν στη διαδικασία λήψης αποφάσεων. Πρόκειται για περίπλοκο θέμα, το οποίο επιβάλλει να συνεκτιμηθούν τα συμφέροντα διαφόρων ομάδων ενδιαφερομένων με αντικρουόμενες, σε ορισμένες περιπτώσεις, απόψεις και ανάγκες. Οι διαφορές αυτές αντικατοπτρίστηκαν στις συζητήσεις με το Ευρωπαϊκό Κοινοβούλιο και το Συμβούλιο, αλλά η Επιτροπή θεωρεί ότι επιτεύχθηκε κατάλληλη ισορροπία.

Το τελικό κείμενο διατηρεί όλους τους βασικούς στόχους που έθεσε η Επιτροπή για την αναθεώρηση, συγκεκριμένα την επίλυση των προβλημάτων που δημιουργούν οι άνισοι όροι ανταγωνισμού, την πλήρη ενσωμάτωση της αρχής των «τριών R», συμπεριλαμβανομένης της προώθησης εναλλακτικών προσεγγίσεων αντί των δοκιμών σε ζώα, και τη σημαντική βελτίωση των συνθηκών διαβίωσης των ζώων των οποίων η χρήση εξακολουθεί να είναι απαραίτητη για επιστημονικούς σκοπούς. Στην έκθεση του Ευρωπαϊκού Κοινοβουλίου σε πρώτη ανάγνωση δόθηκε μεγάλη βαρύτητα στη μείωση του διοικητικού φόρτου, καθώς και στη συνέχεια και τη βιωσιμότητα της ευρωπαϊκής έρευνας και βιομηχανίας που εξακολουθούν να βασίζονται στη χρήση πειραματόζωων. Το Συμβούλιο ανταποκρίθηκε στις ανησυχίες του Κοινοβουλίου, αφενός προβλέποντας πιο ευέλικτους κανόνες για τη διαδικασία αδειοδότησης έργων και για την επαναχρησιμοποίηση των ζώων και, αφετέρου, εγκρίνοντας ένα σύστημα επιθεωρήσεων που βασίζεται στη διαχείριση κινδύνου, ώστε να διασφαλιστεί η ενδεδειγμένη επιβολή και τήρηση των διατάξεων της αναθεωρημένης οδηγίας. Όσον αφορά τους σχετικούς με τον διοικητικό φόρτο προβληματισμούς, αντιμετωπίστηκαν, μεταξύ άλλων, μέσω μεγαλύτερων προθεσμιών μεταφοράς των προτύπων για τη στέγαση και τη φροντίδα των ζώων στο εθνικό δίκαιο και μέσω του τρόπου λειτουργίας των αρμοδίων για την καλή διαβίωση των ζώων φορέων. Τέλος, και τα δύο θεσμικά όργανα τόνισαν την ανάγκη περαιτέρω προώθησης εναλλακτικών προσεγγίσεων αντί των δοκιμών σε ζώα. Κατόπιν τούτου, προβλέπεται η ίδρυση εργαστηρίου αναφοράς της ΕΕ για την επικύρωση εναλλακτικών μεθόδων, το οποίο θα υποστηριχθεί από τις προσπάθειες των κρατών μελών να συνεισφέρουν συμπληρωματικούς πόρους μέσω κατάλληλων ειδικευμένων εργαστηρίων.

Η Επιτροπή υποστηρίζει την κοινή θέση, η οποία κατά τη γνώμη της εξισορροπεί σωστά τις ανάγκες της βιομηχανίας και της ερευνητικής κοινότητας, ενώ παράλληλα αναβαθμίζει και εναρμονίζει τα πρότυπα για την καλή διαβίωση των ζώων που χρησιμοποιούνται ή πρόκειται να χρησιμοποιηθούν για επιστημονικούς σκοπούς. Η Επιτροπή καλεί το Κοινοβούλιο και το Συμβούλιο να διευκολύνουν την ταχεία έκδοση της οδηγίας, ώστε να μπορούν να εστιαστούν οι προσπάθειες στις προπαρασκευαστικές εργασίες για την ενιαία ενσωμάτωση και εφαρμογή.

ΠΑΡΑΡΤΗΜΑ

Δήλωση του Ευρωπαϊκού Κοινοβουλίου, του Συμβουλίου και της Επιτροπής για το άρθρο 290 της ΣΛΕΕ

Το Ευρωπαϊκό Κοινοβούλιο, το Συμβούλιο και η Επιτροπή δηλώνουν ότι οι διατάξεις της παρούσας οδηγίας δεν θίγουν οιαδήποτε μελλοντική θέση των θεσμικών οργάνων όσον αφορά την εφαρμογή του άρθρου 290 της ΣΛΕΕ ή μεμονωμένες νομοθετικές πράξεις που περιέχουν τέτοιου τύπου διατάξεις.